Finanskrisen kommer til at gentage sig, for banksektoren har ikke lært noget af den sidste krise, lyder det i en ny bog.

Den dårlige nyhed først. Bankerne er hverken blevet klogere eller mere forsigtige efter den finansielle krise, som brød ud og skabte kaos for otte år siden.

(Se hele interviewet ved at klikke på ovenstående link)

Sådan lyder den dyste spådom fra Joris Luyendijk, som netop har udgivet sin bog "Svømme med hajer" på det danske marked. Bogen blev til efter forfatteren havde mødtes med og interviewet over 200 ansatte i den finansielle sektor i London.

Det aflivede blandt andet en sejlivet fordom, som ikke bare Joris Luyendijk, men formentlig også en markant del af befolkningen lider under: At bankfolk er udstyret fra fødslen med en flosset moral. I stedet er det systemet - den finansielle sektor - som er skabt til at korrumpere, fortæller Joris Luyendijk.

Der var ingen rigtige konsekvenser for de folk, som var skyld i den sidste krise, og derfor har vi heller ikke afværget en ny krise Joris Luyendijk

- Jeg troede, det var folkene, den var gal med efter at have set den ene Hollywood-film efter den anden, der skildrede bankfolk som onde, psykopatiske, coke-afhængige og bordel-besøgende, men så mødtes jeg med dem. Og i virkeligheden er de fuldstændig ligesom dig og mig, bortset fra at de udsættes for en række meget store fristelser i et system, hvor de kan blive belønnet for at gøre ting, som i virkeligheden er skadelige for økonomien og samfundet, siger Joris Luyendijk til TV 2 Business.

Krisen kommer igen

Den hollandske forfatter havde ingen forudsætninger for at forstå den finansielle sektor, da han begav sig ind i den berygtede finansverden i London tilbage i 2011. En del af sin karrere havde den antropolog-uddannede journalist arbejdet i Mellemøsten som korrespondent, men netop derfor mente The Guardians chefredaktør, at Joris Luyendijk var den perfekte kandidat. Her var en mand, der kunne stille de "dumme spørgsmål" på læsernes vegne.

Se meget mere på TV 2s nye digitale business-kanal TV 2 BUSINESS.

Resultatet blev en blog, der levede i over to år i The Guardian og skabte stor debat i Storbritannien.

Bogen "Svømme med hajer" er en opsamling på det arbejde, hvor Joris Luyendijk får opsummeret, hvad hans mange, lange snakke med bankfolket har efterladt ham med. Og svaret er ikke opløftende.

- Der var ingen rigtige konsekvenser for de folk, som var skyld i den sidste krise, og derfor har vi heller ikke afværget en ny krise, siger Joris Luyendijk.

Da hollænderen begyndte sine snakke med bankfolkene i London, havde han ikke noget klart billede af hvem eller hvad, der havde forårsaget finanskrisen. Og det viste sig, at han langt fra var alene med den opfattelse.

- Vi har alle en eller anden idé om, at der ligger en form for sammensværgelse bag krisen. Men i virkeligheden var det mest af alt et stort kaos, og der er ikke noget mere frygtindgydende end kaos. Sandheden er nemlig ikke, at sektoren blev for grådig og bevidst tog for store chancer. Sandheden er snarere, at de ikke vidste, hvad de lavede, siger Joris Luyendijk.

Vifter med en løncheck

Et af de helt store problemer i arbejdet med at komme problemerne i den finansielle sektor til livs, er ifølge Joris Luyendijk, at politikerne ikke er villige til at gå hele vejen og bryde bankerne op. Han mener også, at det er stærkt problematisk, at politikere bliver hyret ind i sektoren til klækkelige lønchecks, når de er færdige med politik.

- De (finanssektoren, red.) tilbyder politikerne rigtig attraktive jobs i den finansielle sektor, når politikerne er færdige med at regulere selvsamme sektor, så det er op til os vælgere at stemme nogle politikere ind, som er villige til at bryde bankerne op, siger han.

Løsningen med at bryde bankerne op dukker op til overfladen fra tid til anden i debatten og er på sin vis en gammel traver. Joris Luyendijk går dog endnu videre i sit forslag til, hvordan fremtidige kriser i sektoren kan undgås.

- Det er ikke sket én gang i kølvandet på krisen, at bankfolk har betalt deres bonusser tilbage. Så vi bliver nødt til at gøre dem personligt ansvarlige for de tab, de er skyld i. Og så skal vi indføre rigtig kapitalisme i den finansielle sektor. Hvis en bank tager for mange forkerte beslutninger og kommer i problemer, skal vi som samfund ikke redde dem. Forestil dig, at vi ville gøre det samme for McDonald's, det ville aldrig ske, siger han og tilføjer:

- En af dem, jeg mødtes med, forklarede arbejdet i banksektoren på den her måde: Det svarer til at spille russisk roulette med en anden mands hoved.

Tæt på katastrofen

Det var først efter at have snakket med de over 200 bankfolk, at det gik op for Joris Luyendijk, hvor tæt økonomien kom på et fuldstændigt sammenbrud i 2008.

- Nogle af de folk, jeg snakkede med, fortalte, hvordan de var begyndt at købe ind til et madlager og gjorde deres børn klar til at blive sendt på landet, og der var rygter om, at folk i sektoren var begyndt at købe våben for at forsvare sig. Vi var ikke mere end 36 timer væk fra katastrofen i 2008, siger han.

Tror du, at din bog kommer til at rykke ved noget som helst?

- Vi har jo dybest set tabt, og bankerne har vundet. Der var ingen, som skulle betale bonusser tilbage og næsten ingen som blev sent i fængsel, så nu er vi nødt til at opleve en krise, der er voldsom nok til, at smerten bliver så stor, at vi må ordne problemet ved sin rod. Vi gjorde det i 1930'erne, hvor vi brød bankerne op, så vi har jo gjort det før.

Vundet langt større kampe

Og her kommer så den gode nyhed, hvis man spørger Joris Luyendijk. For selvom læsningen af bogen kan efterlade læseren med et dystert billede af fremtiden, er forfatteren selv anderledes optimistisk.

- Som mennesker er vi er i stand til store forandringer. Se på kampen for kvinders rettigheder og ligestiling af homoseksuelle og en masse andre punkter, hvor vi har nået kæmpe fremskridt over de sidste 50 år. Min egen bedstefar var nedladende over for kvinder, antisemit og homofob, og det samme var alle andre dengang, siger Joris Luyendijk og fortsætter:

- Og i løbet af to generationer er det blevet totalt tabu. Det var i virkeligheden en langt større kamp end at få ændret ved nogle regler, så vi kan få en sundere finanssektor, siger Joris Luyendijk.

Hvis du vil læse mere om TV 2 Business så klik her.